"La pau no és un cop de vent sobtat, sinó la pedra en la qual cada dia cal esculpir l'esforç de conquerir-la"
Ja està disponible la versió en anglès del darrer títol de la col·lecció ICIP Research: The institutionalisation of initiatives to promote business respect for human rights, de Daniel Iglesias Márquez.
El treball, publicat també en castellà, en paper i en format digital, assenyala les iniciatives de promoció dels drets que s'han dut a terme des del món empresarial en diferents àmbits (supraestatal, estatal i subestatal) i les seves finalitats i abast, alhora que identifica els actors amb capacitat d'institucionalitzar aquesta qüestió.
La col·lecció ICIP Research s'adreça a un públic acadèmic i a les persones dedicades a la investigació per la pau.
El passat mes de setembre l'ICIP, juntament amb la Taula per Mèxic i Serapaz, va organitzar a Barcelona el I Fòrum Internacional per la Construcció de Pau a Mèxic, que va reunir una quarantena de ponents i 120 participants.
El Fòrum va propiciar un espai de reflexió sobre com cal donar respostes al context de múltiples violències a Mèxic des de la perspectiva de la construcció de pau.
El document de Reflexions finals del Fòrum, que l'ICIP acaba de publicar, aporta idees i preguntes que van sorgir durant els tres dies de de debat, amb el propòsit d'avançar cap a la conceptualització i el desenvolupament de l'agenda de construcció de pau a Mèxic.
El treball de l'ICIP sobre Mèxic s'emmarca en el programa "Violències fora de contextos bèl·lics".
Aquest mes de de desembre l'ICIP ha publicat un nou número del butlletí " La Voz de Colombia ", on es recull la informació actualitzada del treball que està duent a terme a Europa la Comissió per a l'Esclariment de la Veritat, la Convivència i la No Repetició de Colòmbia.
L'objectiu de l'eina és connectar tots els nodes, organitzacions i persones que treballen en el procés de pau colombià des d'Europa i intercanviar de forma centralitzada totes les notícies i avenços del seu treball.
En aquesta edició del butlletí s'ha destacat l'organització, per part de l'ICIP, de la trobada de nodes o grups de treball europeus que va tenir lloc el mes de novembre a Sant Boi de Llobregat.
Si esteu interessats en rebre el butlletí, envieu un correu electrònic a [EMAIL] i indiqueu el desig de subscriure-us a la publicació, el vostre nom i cognoms i l'adreça electrònica personal.
La Biblioteca de l'ICIP estarà tancada al públic del dilluns 23 de desembre al divendres 3 de gener, ambdós inclosos, coincidint amb les vacances de Nadal.
El centre reobrirà les portes el dimarts 7 de gener en el seu horari habitual: de dilluns a divendres de 9:30 a 14:00 hi els dimarts a la tarda de 15:00 a 18.00h.
La Biblioteca està situada al carrer Tapineria 10, 1ra planta de Barcelona, i és un centre especialitzat en temes de cultura de pau, seguretat i conflictes de referència en aquest àmbit a Catalunya.
La Biblioteca disposa de prop de 8.000 volums i dóna suport a l'ICIP i a investigadors i experts en el camp de la pau.
El centre està en contacte permanent amb institucions i centres similars d'arreu del món.
Forma part de la xarxa de biblioteques especialitzades de la Generalitat i està integrada al Catàleg Col·lectiu de les Universitats Catalanes (CCUC).
El centre amplia periòdicament els seu fons amb l'adquisició de nous llibres, la majoria dels quals estan disponibles en préstec.
Podeu consultar les darreres novetats i el catàleg del centre al web de l'ICIP.
Aquest mes de desembre l'ICIP passa el relleu de la Secretaria Tècnica de la Xarxa Internacional sobre Empreses, Conflictes i Drets Humans ( BCHR Network ) a l'organització African Law Foundation (AFRILAW).
L'ICIP, en el marc del programa de treball sobre Empreses i Drets Humans, ha exercit el secretariat de la xarxa els últims tres anys, des de la seva constitució.
Entre les funcions desenvolupades, destaquen la celebració d'una conferència anual amb participació dels membres de la xarxa -formada per universitats, centres de recerca i ONG d'arreu del món-, l'edició d'un butlletí informatiu mensual i la gestió de la pàgina web.
L'organització que pren el relleu, AFRILAW, és una ONG amb base a Nigèria dedicada a la promoció dels drets humans i la justícia social.
El seu coordinador, Okereke Chinwike, és expert legal en drets humans i desenvolupament i té una vasta experiència en el camp de la relació entre empreses i drets humans.
Fins al proper 30 de gener està oberta la convocatòria del Concurs ICIP de Hip-hop per la Pau, que té per objectiu donar visibilitat al compromís i la creativitat dels joves en l'àmbit de la cultura de pau.
Com en les anteriors edicions, el concurs té dues modalitats: en la primera, s'hi poden presentar estudiants d'educació secundària obligatòria, formació professional o batxillerat de Catalunya; en la segona modalitat, s'hi poden presentar nois i noies d'entre 12 i 25 anys vinculats a centres i entitats juvenils, cultural, cíviques o d'acció socioeducativa de Catalunya.
En tots dos casos, caldrà presentar-se al concurs formant un grup d'un mínim de tres persones.
El concurs compta amb el suport del Departament d'Educació, la Direcció General de Joventut i l'Agència Catalana de Cooperació al Desenvolupament.
Donar-se de baixa de la subscripció del butlletí.